વાણિયાવાડ, ભ્રાહ્મણફળિયું, મિસ્ત્રી મહોલ્લો અને ઈસ્માઈલ મહોલ્લો. આ જગમોહન શેઠે પણ ઠીક ઠીક ઘાસનો વેપાર જમાવી દીધો છે. રોજની ચાર પાંચ ટપાલ તો ખરી જ. ચાલો આ મનસુખલાલ, આ ધીરજલાલ…હં…હં…અને આ, ઓહ્હો! આજ તો મેનકા બહેનના નસીબ પણ ઊઘડી ગયા. બિચારી રોજ મારી…અરે ભૂલ્યો મારી નહીં પણ મેનકાબેન તો પેલા કોલેજીયન સુધીરના કાગળની રાહ જોતી હતી, ઠીક છે. આજે મને જોઈને રાજી થશે. હા, શિવશંકર, ભોળાશંકર…મોતીરામ…રામશંકર, આ રામશંકર કાકા બિચારા કેટલા દયાળુ છે! જ્યારે એને ખબર પડી આ ટપાલી હરિયો તો બ્રાહ્મણનો દીકરો છે ને મેટ્રીક સુધી ભણેલો છે ત્યારે તો એની આંખમાં ઝળઝળિયાં આવી ગયા. હા, એક દિવસ તો ખૂબ ખૂબ આગ્રહ કરીને શ્રાદ્ધ પક્ષમાં જમવા યે બોલાવેલો. આજે એના ભત્રીજા ઉમેશનો કાગળ લાગે છે.